
הצעת חוק מימון מפלגות (תיקון - תשלום חובות המפלגה לאחר התפלגות), התשס"ה-2005



היו"ר מיכאל איתן:

	אני פותח את הישיבה, והנושא הוא: הצעת חוק מימון מפלגות (תיקון - תשלום חובות המפלגה לאחר התפלגות), התשס"ה-2005. איך התקדמנו?

קרן ויינשל:

	זו הכנה לקריאה ראשונה. היתה ישיבה אחת, ויש לפניכם נוסח שכולל את החלטות הישיבה הקודמת.יש שני דברים שהוספנו על החלטות הישיבה הקודמת.

שאול יהלום:

	מאחר שהנסיבות הן כאלה וזו רק הכנה לקריאה ראשונה, אני מציע לאשר לקריאה ראשונה בנוסח המשפטי כפי שהציע היועצת המשפטית שלך, ונשאיר את כל הדיון בין קריאה שניה ושלישית.

היו"ר מיכאל איתן:

	אני מסכים.

קרן ויינשל:

	נקרא את החוק. הוספתי משהו שלא דיברתם עליו, ואני רוצה שתראו זאת.

שרית שפיגלשטיין:

	יש כמה דברים להסביר.

שאול יהלום:

	קרן ויינשל, זה לא משנה לנו.

היו"ר מיכאל איתן:

	אינני מעביר חוק בלי לקרוא. אינני בעד לקיים דיון מפורט, אבל הקריאה היא מינימום.

קרן ויינשל:

	בסעיף 1, בהצעת החוק, בעניין תיקון סעיף 13 נאמר: "בחוק מימון מפלגות, התשל"ג-1973 (להלן - החוק העיקרי), בסעיף 13, אחרי סעיף קטן (ג) יבוא: '(ד)(1) חלק שהתפלג מסיעה ישתתף בהחזר חובות המפלגה שאותה סיעה ייצגה בכנסת, באופן יחסי לגובה מימון ההוצאות השוטפות שנגרע מהסיעה שממנה התפלג בשל ההתפלגות;--

יצחק לוי:

	זה ממש מובן.

קרן ויינשל:

	--התשלום יהיה מתוך ההוצאות השוטפות שלהן החלק שהתפלג זכאי עד לסיום כהונתה של אותה הכנסת, למעט 5% מיחידת מימון אחת כאמור בסעיף 3(ג) סיפה;".

יצחק לוי:

	מה זה ה-5%?

קרן ויינשל:

	יש יחידת מימון נוספת, כלומר שעדיין יהיה להם כסף איכשהו.

יצחק לוי:

	האם זו יחידת המימון הנוספת?

קרן ויינשל:

	כן.

יצחק לוי:

	למה זה 5%?

קרן ויינשל:

	זו יחידת המימון.

היו"ר מיכאל איתן:

	המימון השוטף הוא כ-5% מיחידת מימון לחודש- - -

קרן ויינשל:

	זה כדי שהם לא יוכלו להיות רק בחובות, כלומר שהם יהיו גם לקבל משהו.

	בהמשך סעיף 1(ד)(1) נאמר: "הוראה זו תחול גם אם החלק שהתפלג התמזג עם סיעה אחרת בכנסת". זה היה נראה מובן מאליו.

יצחק לוי:

	בסדר גמור.

קרן ויינשל:

	[קוראת סעיף 1(ד)(2): "חובת ההשתתפות של חלק, כאמור בפסקה (1), תחל ביוםש בו הוא זכאי למימון הוצאות שוטפות ותסתיים ביום סיום כהונתה של אותה הכנסת.".]  -  זה כדי שלא יהיה מצב שמישהו לא זכאי למימון אבל יש לו חובות.

	[קורא סעיף 1(ד)(2): רואה החשבון של הסיעה שממנה התפלג חלק, שמונה לפי סעיף 5א, יקבע, בהקדם האפשרי, את חובות המפלגה לעניין סעיף קטן זה, בהסתמך על דוחות שערך למבקר המדינה לפי הוראות חוק זה וימסור על כך הודעה ליושב ראש הכנסת.".]   -   אולי נשנה את הניסוח.

יצחק לוי:

	בסדר גמור.

קרן ויינשל:

	בסעיף 1(ד)(4) נאמר: "לעניין סעיף קטן זה, 'חובות המפלגה' - ההפרש שבין הוצאותיה לבין הכנסתיה, בתקופה שבה החלק שהתפלג או חלק ממנו, היה חלק מהסיעה, וכן לצורך הבחירות לכנסת שאליה נבחר חלק כאמור;" - כלומר הוצאות הבחירות שבה החלק שהתפלג נבחר.

יצחק לוי:

	יש לכתוב: "החלק" ולא "חלק".

קרן ויינשל:

	אתה צודק.

	בהמשך סעיף 1(ד)(4) נאמר: "ואולם לא יובאו בחשבון הוצאות שהוציאה מפלגה לשם רכישת נכסים הנשארים בידיה לאחר ההתפלגות.".

רשף חן:

	אם מפלגה ברווח, האם הוא שותף ברווחים? יש מפלגות כאלה.

דובר:

	לא.

קרן ויינשל:

	לא. האמת היא שזה כלל לא עלה לנו בראש.

רשף חן:

	איך זה עומד מול הסכמות? יש הסכמות קיימות.

שאול יהלום:

	אם מפלגה ברווח והם טפשים ומתפלגים- - -

יצחק לוי:

	אין הסכמות. זהו סעיף 2, וזו תחולה.
	
קרן ויינשל:

	התחולה מופיעה בסעיף 2: "הוראת סעיף 13(ד) לחוק העיקרי כנוסחו בסעיף 1 לחוק זה יחולו על התפלגות ועל החלק שהתפלג החל ביום פרסומו של חוק זה". 

	זה הסכמות וההצעה של חבר-הכנסת יצחק לוי שבמובן מסויים אפשר לראותה כחלופית.

יצחק לוי:

	אני מציע שזה יהיה מהכנסת ה-17.

קרן ויינשל:

	היא מיותרת אם היא באה יחד, אבל, למעשה, היא חלופית לסעיף 2. נאמר בה: "3. הראות חוק זה יחולו על התפלגות סיעות החל מהכנסת השבע-עשרה".  לדעתי, סעיף 2 מספיק, כי אינני חושבת שזה משפיע על זכויות שקיימות לפני זה.

יצחק לוי:

	אי-אפשר לדעת.

טובי חכימיאן:

	זה בבית-משפט עכשיו.

קרן ויינשל:

	זהו החוק. תחליטו רק על סעיף 2 או על סעיף 3.

שרית שפיגלשטיין:

	האם סעיף קטן (2) לא ברור מאליו? ממילא היא לא תקבל הוצאות שוטפות לפני שהיא תוכר כמפלגה.

קרן ויינשל:

	הוא כן מובן מאליו, אבל רצינו זאת בגלל שזה נושא קצת רגיש.

יצחק לוי:

	היושב-ראש, אני מציע שנחליט על איזו תחולה הולכים, ונגיש זאת לקריאה ראשונה. על השאר נדון בקריאה ראשונה. אני מציע ללכת על ההצעה שאומרת שזה יחול מהכנסת השבע-עשרה, כי בדרך-כלל אנו נוהגים, בשינויים שאנו עושים בחוקי הכנסת, בחוקי בחירות או בחוקי מימון, תמיד להחיל זאת בכנסת הבאה. אנו נמצאים קרובים לבחירות.

רשף חן:

	לגבי הכנסת הבאה, כבר לא נשאר מה להתפלג.

קרן ויינשל:

	 בדרך כלל, אנו עושים זאת כי זה משפיע על זכויות שקיימות, אבל כאן זה לא קיים ואפשר לעשות זאת מרגע קבלת החוק. אבל, זה עניין שלכם להחליט.

דורית ואג:

	עושים זאת בשנה האחרונה ובעיקר בחודשים האחרונים.

יצחק לוי:

	הפעם זה נעשה כבר לפני.

אליעזר כהן:

	בסדר, אבל גם אז זה מתאים לכנסת הבאה.

היו"ר מיכאל איתן:

	מישהו יכול לצוץ ולומר: "יש כאן שינוי. אז, תעשו כך או כך".

קרן ויינשל:

	ההתפלגות שלך לא תיכלל בזה.

יצחק לוי:

	הבנתי. הגענו להסכם עם המפד"ל. יגידו: "מה זה הסכם? יש חוק".

אליעזר כהן:

	היושב-ראש איתן, יש מקרים כאלה. כמעט בכל מפלגה יש מקרה כזה.

יצחק לוי:

	בנוסף, לכל החוק הזה יש מכסימום עוד שנה ורבע לחיות בכנסת הזאת.

דורית ואג:

	זה לא שנה ורבע. עד שנאשר אותו בקריאות שניה ושלישית יעבור זמן.

רשף חן:

	יש פה המון בעיות. יש מפלגות עם חובות של עשרות מליוני שקלים.

יצחק לוי:

	נדבר על זה אחרי קריאה ראשונה.

רשף חן:

	נניח, שהחובות האלה נוצרו בבחירות המוניציפליות.--

קרן ויינשל:

	לא הוספנו זאת למוניציפליות.

רשף חן:

	--זה שמישהו פה בכנסת מתפלג, האם פתאום הוא עכשיו חייב 5 מליוני שקל? מה קרה? מה הקשר בכלל? 

שאול יהלום:

	הוא באותה תקופה היה חבר במפלגה.

רשף חן:

	נניח שהוא הצטרף למפלגה אחרי שהחובות האלה נוצרו.

שאול יהלום:

	לא. אם זה אחרי, זה לא יהיה. חבר-הכנסת רשף חן, זה רק בזמן שהוא היה חבר.

קרן ויינשל:

	תקרא את נושא חובות המפלגה. זה רק בזמן שהוא היה חבר-כנסת. אלה רק החובות שנוצרו בזמן שהוא היה חבר-כנסת. זה חלק יחסי.

היו"ר מיכאל איתן:

	חבר-הכנסת רשף חן, אתה מזכיר לי את מה שאמרו לגבי הקשר עם הציבור: "אתה מקבל 1.4 מליון שקל. קראנו וראינו שכל חבר-כנסת מקבל 1.4 מליון שקל ו-5% מזה הוא לשוטף. כאשר נבחרת קיבלת 1.4 מליון שקל, ועכשיו כל חודש אתה מקבל כך וכך".

שאול יהלום:

	מפלגה יחד איתי הגיעה לחובות קשים, כולל מוניציפליים, ואני בורח ומקבל כאן מימון מפלגות? - זה לא שאתה חייב באופן אישי אם אתה מתפטר מהכנסת.

רשף חן:

	זה ברור שזה רק מתוך המימון מפלגות. מה עם הכנסת הבאה?

קרן ויינשל:

	כתוב שזה נמחק. בכנסת הבאה כבר אין החוב.

טובי חכימיאן:

	האם החוב נמחק?

קרן ויינשל:

	ברור, אם הוא כבר לא נבחר למפלגה הזאת.

יצחק לוי:

	לא.

היו"ר מיכאל איתן:

	החוב לא נמחק.

יצחק לוי:

	לא החוב של מפלגת-האם. זו המחוייבות של החלק- - -

קרן ויינשל:

	זו המחוייבות של ההשתלבות.

טובי חכימיאן:

	אם כך, מה קורה עם החלק הזה אם אינך נכנס לכנסת הבאה?

היו"ר מיכאל איתן:

	זה נגמר.

טובי חכימיאן:

	האם זה נגמר?

קרן ויינשל:

	הוא לא נגמר. הוא חוזר למפלגת-האם.

היו"ר מיכאל איתן:

	איננו מטפלים כרגע ביחסים שבין מפלגה שחתמה על הסכם עם בנק וקיבלה ממנו הלוואה- - 

טובי חכימיאן:

	לא על זה אני מדברת.

היו"ר מיכאל איתן:

	את כן מדברת על זה.

יצחק לוי:

	זה גם על זה.

היו"ר מיכאל איתן:

	את מדברת על זה בדיוק. כמו שאנו לא מדברים עכשיו על כך שבעלי מניות בחברה בע"מ לקחו הלוואה וחצי מבעלי המניות הלכו והחצי האחר נשאר, והם ממשיכים להיות חייבים את הכסף. אנו לא מטפלים בנושא החובות. אנו מטפלים במצב, שבו לקראת בחירות, בתקופת כנסת מסויימת, יש התפלגות ויש מצבת חובות, והכסף שהיה צריך ללכת לטובת המפלגה נהיה כעת פחות ובעלי החוב לא יכולים לקבל. אנו אומרים: "עד שהמפלגה הזאת תתאושש ותקבל את כוחה הציבורי מחדש, אנו מצלמים מצב נתון ליום לאחר הבחירות", ובמצב הנתון הזה מאפשרים לבעלי החובות לקבל את מלוא חובותיהם באופן יחסי כפי שהיה קודם מהמפלגה, ולא מקטינים את כושר הפרעון של המפלגה.

	למה זה טוב רק עד הבחירות? אנו אומרים: "אותה מפלגה מתמודדת. אותם בעלי חוב שהילוו מכספם למפלגה נטלו סיכון שבבחירות הבאות היא תקבל פחות מנדטים או יותר מנדטים". לכן, אנו אומרים: "אותה מפלגה מתמודדת בשמה בהרכב אחר של אנשים. היא ומערכת יחסים שלה עם בעלי החוב ישארו כפי שהם", כי גם כך היא היתה יכולה לקבל פחות מנדטים או יותר.

יצחק לוי:

	נכון.

	בואו ונצביע לקריאה ראשונה, אבל אני מציע לעשות זאת עם תחולה של הכנסת השבע-עשרה.

היו"ר מיכאל איתן:

	בסדר.

קרן ויינשל:

	תחליטו. האם אנו מצביעים על סעיף 2 או על סעיף 3?

אליעזר כהן:

	דע לך, שבכל המפלגות יש מקרה כזה.

היו"ר מיכאל איתן:

	אין לי התנגדות שנצביע כעת על סעיף 3, שכן ממילא זה פתוח. אם למישהו תהיה השגה, אפשר יהיה להעלות זאת אחר כך בקריאה ראשונה.

	אני מעמיד להצבעה את הצעת החוק. מי בעד העברתה לקריאה ראשונה?

ה צ ב ע ה

בעד - פה אחד
נגד - אין
הצעת חוק מימון מפלגות (תיקון מס' 28) (השתתפות בחובות לאחר התפלגות),
התשס"ה-2005, נתקבלה.
 

היו"ר מיכאל איתן:

	הצעת החוק עברה פה אחד.

	אני נועל את הישיבה.


	הישיבה ננעלה בשעה  14:08.
